REGULAMENTUL (CE) NR. 804/2007 AL COMISIEI
din 9 iulie 2007
de interzicere a pescuitului de cod în zona Mării Baltice (subdiviziunile 25-32, apele CE) de către navele care arborează pavilionul Poloniei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 26 alineatul (4),
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (2), în special articolul 21 alineatul (3),
întrucât:
(1)
Regulamentul (CE) nr. 1941/2006 al Consiliului din 11 decembrie 2006 de stabilire, pentru 2007, a posibilităților de pescuit și a condițiilor asociate pentru anumite stocuri de pește și grupe de stocuri de pește, aplicabile în Marea Baltică (3), stabilește o cantitate de 10 794 tone de cod care poate fi pescuită în 2007 în Marea Baltică (subdiviziunile 25-32, apele CE) de către navele care arborează pavilionul Poloniei.
(2)
Informațiile obținute de către Comisie în cadrul controalelor efectuate de inspectorii săi cu privire la capturile din respectivul stoc nu sunt conforme cu cele transmise Comisiei de către Polonia.
(3)
Informațiile pe care aceasta le deține arată că, în 2007, capturile din respectivul stoc realizate de către nave poloneze în Marea Baltică sunt de patru ori mai mari decât cantitățile declarate de Polonia. Prin urmare, posibilitățile de pescuit din respectivul stoc în Marea Baltică alocate Poloniei pentru 2007 sunt considerate epuizate.
(4)
În conformitate cu articolul 21 alineatul (2) din Regulamentul (CEE) nr. 2847/93, Polonia are obligația să interzică temporar, cu începere de la data la care respectiva cotă de captură este considerată a fi epuizată, pescuirea peștilor din respectivul banc, conservarea la bord, transbordarea și debarcarea peștilor pescuiți după această dată.
(5)
În cazul în care Polonia nu ia măsurile corespunzătoare, este necesar ca, din proprie inițiativă, Comisia să stabilească momentul la care capturile de cod realizate în Marea Baltică (subdiviziunile 25-32, apele CE) de către navele care arborează pavilionul Poloniei sunt considerate a fi epuizat cota rezervată Poloniei și să interzică imediat pescuitul stocului în cauză cu începere de la data respectivă. De asemenea, este necesar să se interzică păstrarea la bord, transbordarea și debarcarea stocului respectiv capturat de către navele care arborează pavilionul Poloniei după această dată,
ADOPTĂ PREZENTUL REGULAMENT:
Articolul 1
Epuizarea cotei
Capturile de cod în Marea Baltică (subdiviziunile 25-32, apele CE) de către navele care arborează pavilionul Poloniei sunt considerate a fi epuizat cota rezervată Poloniei pentru anul 2007 cu începere de la data intrării în vigoare a prezentului regulament.
Articolul 2
Interdicții
Pescuitul de cod în Marea Baltică (subdiviziunile 25-32, apele CE) de către navele care arborează pavilionul Poloniei este interzis cu începere de la data intrării în vigoare a prezentului regulament până la 31 decembrie 2007. În aceeași perioadă este interzisă, de asemenea, păstrarea la bord, transbordarea sau debarcarea stocului respectiv capturat de către navele menționate.
Articolul 3
Intrare în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 iulie 2007.